Iċ-"Charity Fun Run" organizzata mill-iskola sekondarja tal-Imrieħel se ssir nhar il-Ġimgħa 18 ta' Novembru 2016 fl-inħawi tal-iskola. Is-sebgħa u għoxrin edizzjoni tal-Fun Run se tkun qed tiġbor fondi għal numru ta' organizzazzjonijiet fosthom l-ALS Malta. F'din il-manifestazzjoni ta' solidarjetà mistennija jipparteċipaw mijiet ta' studenti ġejjin mill-iskola tal-Imrieħel, kif ukoll minn skejjel mill-istess kulleġġ u oħrajn privati u tal-knisja. B'rabta maċ-"Charity Fun Run", bħalissa qed jiġu organizzati diversi attivitajiet fosthom logħob sportiv, promozzjonijiet favur ħajja b'saħħitha kif ukoll ballu bit-tema ta' Hollywood. F'dawn l-attivitajiet jieħdu sehem b'mod attiv l-istudenti kollha tal-iskola sekondarja tal-Imrieħel kif ukoll l-għalliema tagħhom. Kemm ilha ssir il-Fun Run, inġabru mal-kwart ta' miljun ewro u l-organizzaturi qed iħarsu 'l quddiem li din is-sena jinġabru iżjed fondi. Dan sabiex il-valur tas-solidarjetà jkompli jitrawwem fost l-istudenti. Il-flus miġbura fl-edizzjoni ta' din is-sena se jmorru b'risq kif ġej; • ALS Malta (45%) • Il-Fondazzjoni Inspire (20%) • Cystic Fibrosis Trust (20%) • Il-Fond Benevolenti tal-iskola (15%)